text: Universe har luft under vingerne
  16 marts 2016 kl. 09.58
  Besøgstallene hos Universe Science Park i Nordborg er kun gået en vej de seneste år - og det er opad.
  I Universe Science Park i Nordborg leger børn og unge sig til viden, og det er populært. I 2013 var der 74.189 besøgende - sidste år var det tal steget til 88.265 gæster – en stigning på 16 procent.
  - Vi ved, at vi kan få børn og unge til at interessere sig for naturvidenskab ved at give dem gode oplevelser her i parken, så bliver de begejstret og får lyst til mere, siger gæsteservice chef Jonas Juhl Luttermann.
  Universe skyder den nye sæson i gang på lørdag og her er temaet at ”gå i luften” enten i en F16-flysimulator, tage på rumrejse i 5D eller flyve med droner. Med den nye tema håber Universe ikke alene at kunne få rekordmange besøgende, men også:
  - Nu havde Danmark jo den første dansker i rummet sidste år. Vi håber, at det her kan vække interessen, så vi måske får endnu flere piloter, dronebyggere, astronomer og astronauter i fremtiden, lyder det fra gæsteservice chef Jonas Juhl Luttermann.
  Se direkte-tv fra Universe Science Park
  Programmet Naboer sender direkte fra Universe kl. 15 på TV SYD+ i dag. Programmet genudsendes kl. 19.55 og 22.40.
  